Title: VLASTNÝ MATERIÁL
Author: R.B.
Last saved by: marek.gilanyi
Company: MZP

Návrh na zrušenie niektorých úloh z uznesení vlády Slovenskej republiky

Číslo uznesenia/zo dňa: | 372 z 9. júna 2010
Názov uznesenia | k dlhodobému zámeru vo vzdelávacej, výskumnej, vývojovej, umeleckej a ďalšej tvorivej činnosti pre oblasť vysokých škôl do roku 2014
Predkladateľ: | minister školstva, vedy, výskumu a športu Slovenskej republiky
Číslo úlohy: | B.1., B.2. a B.3
Gestor na úrovni vlády Slovenskej republiky: | minister školstva, vedy, výskumu a športu Slovenskej republiky

Text úlohy:

B.1.: realizovať dlhodobý zámer ministerstva;
B.2.: zapracovať do výročnej správy o stave vysokého školstva informáciu o plnení jednotlivých úloh z dlhodobého zámeru ministerstva;
B.3.: predložiť aktualizáciu dlhodobého zámeru ministerstva

Termín úlohy:

B.1.: priebežne do roku 2014;
B.2.: do 30. júna 2015 každoročne (prvýkrát do 30. júna 2011);
B.3.:do 31. decembra 2013 každoročne (prvýkrát do 31. decembra 2011)

Odôvodnenie zrušenia:

Uznesením vlády Slovenskej republiky č. 372 z 9. júna 2010, úloha B.1., uložila vláda Slovenskej republiky podpredsedovi vlády a ministrovi školstva SR realizovať dlhodobý zámer ministerstva obsahujúci 30 úloh, zapracúvať do výročnej správy o stave vysokého školstva informáciu o plnení jednotlivých úloh z dlhodobého zámeru ministerstva a predkladať jeho aktualizácie.

V zmysle rozpracovania úloh vyplývajúcich pre Ministerstvo školstva, vedy, výskumu a športu SR z Programového vyhlásenia vlády SR na roky 2010 - 2014 medzi prioritné úlohy patrí úplne alebo čiastočne 9 úloh z dlhodobého zámeru ministerstva. Ďalšie dve úlohy je možné zvážiť pri plánovaných komplexných novelách zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).

Vzhľadom na skutočnosť, že medzi úlohy vyplývajúce z programového vyhlásenia vlády SR nepatrí takmer 20 z tridsiatich úloh vyplývajúcich z dlhodobého zámeru, ako aj vzhľadom na kapacitnú nemožnosť plnenia týchto úloh z dôvodu prípravy komplexných noviel zákona a implementácie prijatých noviel zákona, sa navrhuje zrušenie úloh B.1., B.2. a B.3. uložených uznesením vlády č. 372 z 9. júna 2010.

Číslo uznesenia/zo dňa: | 843 z 25. augusta  2004
Názov uznesenia | k správe z kontroly plnenia úloh z uznesení vlády, splatných v I. štvrťroku 2004 a kontroly postupu vybraných obstarávateľov pri vynakladaní verejných prostriedkov na uzatváranie verejných zmlúv na tovary, práce a služby
Predkladateľ: | minister školstva, vedy, výskumu a športu Slovenskej republiky
Číslo úlohy: | B.1.
Gestor na úrovni vlády Slovenskej republiky: | ministri a predsedovia ostatných ústredných orgánov štátnej správy SR
Text úlohy: | zabezpečiť, aby bola v ministerstvách, nimi zriadených organizáciách, v orgánoch špecializovanej miestnej štátnej správy a ostatných ústredných orgánoch štátnej správy vykonávaná pravidelná kontrola vynakladania prostriedkov štátneho rozpočtu z hľadiska dodržiavania ustanovení zákona č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov; výslednú správu s návrhom opatrení predkladať do vedenia príslušných subjektov
Termín úlohy: | jedenkrát ročne do 28. februára a nasledujúceho roka za uplynulý rok

Odôvodnenie zrušenia:

Vykonávať kontrolu postupu podprahových zákaziek a kontrolu zadávania zákaziek s nízkymi hodnotami ukladá orgánom vnútornej kontroly priamo ustanovenie § 147 zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov. Okrem tejto povinnosti orgány vnútornej kontroly vykonávajú predovšetkým v rámci zameraní/plánov kontrolnej činnosti na príslušný kalendárny rok komplexné kontroly hospodárenia. Predmetom týchto kontrol je aj kontrola verejného obstarávania, kde sa nekontroluje len postup zadávania zákaziek, ale aj vecné plnenie  v zmysle uzatvorených zmlúv, ktoré boli výsledkom verejného obstarávania. Kontrolami sa zároveň sleduje aj hospodárnosť, efektívnosť, účinnosť a účelovosť použitia verejných prostriedkov. Výsledky týchto kontrol sa každoročne premietajú do súhrnných správ o vyhodnotení kontrolnej činnosti a prijímajú sa účinné opatrenia na odstránenie zistených nedostatkov a príčin ich vzniku.
Z vyššie uvedených dôvodov pokladáme predmetnú úlohu za duplicitnú, spracovávanie výsledných správ vyžaduje značné obmedzenie výkonu samotných kontrol aj vzhľadom na obmedzené personálne kapacity vnútorných kontrolných orgánov   a z tohto dôvodu ju navrhujeme zrušiť.